UNIUNEA NAȚIONALĂ A BAROURILOR DIN ROMÂNIA

***Comisia Permanentă***

**DECIZIA NR. 462**

**13 ianuarie 2023**

 *În conformitate cu prevederile art. 13 alin. (2), art. 67 și ale art. 94 alin. (2) și (3) din Legea nr. 51/1995 pentru organizarea și exercitarea profesiei de avocat, republicată, (denumită în continuare Lege), precum și ale art. 32 lit. f) și i) din Regulamentul de organizare și funcționare a Uniunii Naționale a Barourilor din România (U.N.B.R.) și de desfășurare a ședințelor Consiliului U.N.B.R.,*

 *Având în vedere prevederile Anexei XXXI din Statutul profesiei de avocat (Metodologie de atestare a calificării de avocat pentru înscrierea în tabloul unui barou din România în situațiile prevăzute în cap. VII din Lege),*

 *Analizând cererile formulate de mai mulți avocați străini care au optat pentru susținerea examenului de verificare a cunoștințelor de drept românesc și de limbă română,*

 *Comisia Permanentă a U.N.B.R., întrunită în ședința din 13 ianuarie 2023, a adoptat următoarea*

**DECIZIE:**

 **Art. 1. –** Examenul de verificare a cunoștințelor de drept românesc și de limbă română pentru avocații străini, înscriși în Tablourile speciale ale avocaților străini ale barourilor, în vederea dobândirii dreptului de a acorda asistență juridică în drept românesc va avea loc în zilele de **11 și 12 mai 2023,** la sediul Uniunii Naționale a Barourilor din România, cu sediul în București, Sector 5, Splaiul Independenței nr. 5.

 **Art. 2. –** **(1)** Prin examen se verifică cunoștințele teoretice și de practică a aplicării dreptului românesc prin susținerea unui examen scris și oral, în limba română, după cum urmează:

* Examen scris la materiile:

 - organizarea și exercitarea profesiei de avocat;

 - drept civil

 - drept procesual civil

 - drept penal

 - drept procesual penal;

* Examen oral la:

- drept civil

- drept penal

 **(2)** Examenul se va desfășura conform programului indicat în Anexa nr. 1 la prezenta Decizie.

 **Art. 3. –** Probele scrise se desfășoară prin rezolvarea unor subiecte **tip grilă**, care sunt cuprinse în „Chestionarul de examen”. Timpul afectat desfășurării probelor scrise este cel prevăzut în Anexa nr. 1 la prezenta Decizie.

 **Art. 4. –** Tematica și bibliografia de examen sunt cele prevăzute în REGULAMENTUL privind examenul de verificare a cunoștințelor de drept românesc și de limbă română pentru avocații străini care solicită dobândirea dreptului de a acorda asistentă juridică în drept românesc, cuprins în Anexa nr. 2 la prezenta Decizie (în continuare, Regulamentul de examen).

 **Art. 5. –** Taxa de înscriere la examen este în cuantum de 5000 lei și va fi achitată în contul UNBR Cod IBAN: RO30BRDE410SV21199534100 B.R.D. - Sucursala Academiei.

 **Art. 6. – (1)** Comisia de examense compune din membrii desemnați de Comisia Permanentă a UNBR dintre membrii Comisiei Permanente ce fac parte din Baroul București și din membri ai Baroului București. Comisia de examen este asistată de secretariatul U.N.B.R. Operațiunile cu caracter tehnic sunt asigurate de consultantul tehnic al U.N.B.R.

 **(2)** Comisia de examen este coordonată de Președintele Comisiei de examen.

 **Art. 7. –** **(1)** Comisia Permanentă a U.N.B.R. mandatează Președintele de examen să organizeze desfășurarea operațiunilor de finalizare a procedurilor de înscriere la examen și de definitivare a listelor candidaților admiși să susțină examenul.

 **(2)** Comisia de examen își va desfășura activitatea potrivit Regulamentului de examen.

 **Art. 8. – (1)** Prezenta Decizie se publică pe website-ul [www.unbr.ro](http://www.unbr.ro/).

 **(2)** Se vorîntreprinde măsurile necesare pentru inserarea datelor necesare și în platforma digitală PCUe.

**C O M I S I A P E R M A N E N T Ă**

**Anexa nr. 1**

**Programul de desfășurare al examenului**

| Data: | Ora începerii: | Proba: | Timp alocat: |
| --- | --- | --- | --- |
| 11 mai 2023 | 10,00 | Examen scris la disciplinele „Organizarea și exercitarea profesiei de avocat”, „Drept civil” și „Drept procesual civil” | 3 ore |
| 11 mai 2023 | După ora 13.00  | Examen oral la disciplina „Drept civil” |  |
| 12 mai 2023  | 10,00 | Examen scris la disciplinele „Drept penal” și „Drept procesual penal” | 2 ore |
| 12 mai 2023  | După ora 12.00 | Examen oral la disciplina „Drept penal” |  |

**Anexa nr. 2**

**REGULAMENTUL privind examenul de verificare a cunoștințelor**

**de drept românesc și de limbă română pentru avocații străini care**

**doresc să acorde consultanță juridică în dreptul românesc**

SECȚIUNEA 1
***Dispoziții generale***

 Art. 1. - (1) Acordarea consultanței juridice în dreptul românesc de către avocații străini se realizează, în condițiile art. 13 alin. (2) din Lege, pe baza unui examen național.

 (2) Examenul de verificare a cunoștințelor de drept românesc și de limbă română pentru avocații străini care doresc să acorde consultanță juridică în dreptul românesc (*în continuare „examenul”*) este organizat de Uniunea Națională a Barourilor din România (*în continuare „UNBR”*) în temeiul art.13 alin.(2) din Lege, cu respectarea caracterului unitar al examenului precum și a principiilor transparenței și egalității.

 Art. 2. – La examen se pot înscrie persoanele care îndeplinesc condițiile prevăzute în Metodologia de atestare a calificării de avocat pentru înscrierea în tabloul unui barou din România în situațiile prevăzute în cap. VIII din Legea nr. 51/1995 pentru organizarea și exercitarea profesiei de avocat (Anexa XXI la Statutul profesiei de avocat) și au optat pentru susținerea examenului.

SECȚIUNEA a 2-a
  ***Organizarea examenului***

 Art. 3. - (1) Examenul se organizează la data hotărâtă de Comisia Permanentă a UNBR, cu luarea în calcul a numărului de solicitări a avocaților străini privind organizarea acestuia.

 (2) Examenul constă în susținerea unor probe scrise și orale, în limba română, după cum urmează:

 a). examen scris tip grilă la următoarele materii:

- organizarea și exercitarea profesiei de avocat;

- drept civil

- drept procesual civil

- drept penal

- drept procesual penal;

b). examen oral, la materiile drept civil și drept penal.

 (3) Cererile de înscriere tipizate vor fi editate de UNBR, după modelul cuprins la Anexa A.

 (4) La înscrierea candidaților, UNBR va pune la dispoziția acestora cererea tipizată și, la solicitarea lor, tematica și bibliografia stabilite pentru examen (Anexa B).

 (5) Cererea pentru înscrierea la examen împreună cu dosarul de înscriere se va depune de candidat ***cu maxim 10 zile înainte*** de data examenului la sediul UNBR, însoțită de copia avizului conform eliberat de către UNBR.

 Art. 4. –Comisia de examen are, în principal, următoarele atribuții:

1. verifică îndeplinirea condițiilor de înscriere prevăzute la art. 3;
2. controlează și îndrumă acțiunile privind organizarea și desfășurarea examenului, identifică și, după caz, pregătește spațiile adecvate pentru susținerea probelor de examen, procură necesarul de rechizite și de pază necesare pentru păstrarea ordinii publice la locurile de examinare și de evaluare a candidaților, asigură formalitățile necesare acoperirii cheltuielilor de transport, cazare și diurnă, după caz, pentru membrii comisiilor;
3. elaborează subiectele de examen și baremul pentru acestea;
4. asigură paza subiectelor și a lucrărilor scrise, la sediul comisiei și în timpul transportului acestora;
5. instruiește cu 24 - 48 de ore înaintea datei examenului persoanele care asigură supravegherea în sălile de examen, responsabili de sală și supraveghetori, numiți prin hotărâre a președintelui comisiei de examen;
6. păstrează în condiții de deplină siguranță subiectele și baremurile de evaluare și notare;
7. coordonează multiplicarea subiectelor pentru probele scrise, în funcție de numărul candidaților;
8. distribuie candidaților subiectele multiplicate pentru probele scrise;
9. afișează baremul de evaluare și notare la sediul UNBR după încheierea examenului;
10. ia măsuri pentru ca în spațiile în care se desfășoară probele scrise de examen să nu pătrundă persoane străine neautorizate de comisie sau neprevăzute de prezentul regulament;
11. calculează mediile generale și întocmește listele finale;
12. asigură respectarea procedurii de evaluare și notare;
13. analizează desfășurarea și rezultatele examenului și prezintă concluziile Comisiei Permanente a UNBR;
14. asigură publicarea rezultatelor la sediul și pe website-ul UNBR;
15. propune Comisiei Permanente a UNBR eventualele modificări în modul de organizare și desfășurare a examenului;
16. exercită orice alte atribuții necesare bunei desfășurări a examenului.

 Art. 5. **–** (1) Președintele examenului repartizează sarcinile ce revin membrilor comisiei, în vederea bunei desfășurări a examenului.

(2) Președintele Comisiei de examen coordonează și controlează aducerea la îndeplinire a acestor sarcini. Fiecare membru al Comisiei de examen poartă întreaga răspundere pentru realizarea atribuțiilor ce i-au fost repartizate, fără a avea dreptul de a exercita alte atribuții decât cele care i-au fost repartizate.

 Art. 6. **– (1)** Membrii Comisiei de examen vor fi numiți, de regulă, dintre persoanele care au fost înscrise în baza de date ale UNBR ca având experiență în verificarea cunoștințelor de specialitate ale candidaților precum și experiență privind metodele și tehnicile de evaluare.

 (2)Elaborarea subiectelor de examen se va realiza cu respectarea următoarelor reguli:

- subiectele să fie în concordanță cu tematica și bibliografia aprobată și afișată;

- subiectele să asigure o cuprindere echilibrată a materiei studiate, să aibă grad de complexitate corespunzător conținutului tematicii și bibliografiei, pentru a fi tratate în timpul stabilit;

- să se evite repetarea subiectelor de la examenele anterioare;

- timpul necesar rezolvării subiectelor să nu depășească timpul alocat desfășurării probei de examen;

- să se asigure unitatea de evaluare la nivelul întregului examen;

 Art. 7. **–** (1) Comisia de examen va proceda la evaluarea și corectarea lucrărilor în condițiile stabilite prin prezentul Regulament.

 **(2)** Activitatea de corectare a lucrărilor este confidențială. Pe perioada corectării lucrărilor, fiecare membru al Comisiei de examen este responsabil pentru securitatea lucrărilor de examen și a actelor întocmite în legătură cu corectarea acestora.

 (3) După finalizarea corectării, se va întocmi un proces – verbal care va cuprinde notele obținute, însoțit de lucrările candidaților.

 Art. 8. **–** Comisia de examen în plenul ei soluționează eventualele contestații:

1. la baremul de corectare a lucrărilor elaborate la probele scrise;
2. împotriva rezultatelor obținute la fiecare dintre probele scrise de examen.

*SECȚIUNEA a 3-a*
***Desfășurarea examenului***

 Art. 9. **–** (1) Examinarea candidaților constă în susținerea de probe scrise și orale.

 (2) Subiectele vor urmări verificarea cunoștințelor teoretice și practice ale candidaților.

 (3) Probele scrise se desfășoară prin rezolvarea unor subiecte tip grilă, care sunt cuprinse în „*Chestionarul de examen*”.

 (4) Chestionarul de examen cuprinde 50 de întrebări, câte 10 pentru fiecare dintre disciplinele de examen.

 (5) Timpul necesar pentru formularea răspunsurilor la întrebările din chestionarul de examen este cel stabilit de Comisia de elaborare a subiectelor și va fi determinat în așa fel încât să nu depășească o oră pentru o disciplină de examen. Timpul de examen se socotește din momentul în care s-a încheiat distribuirea testelor pentru toți candidații.

 (6) Notarea se va face separat pentru fiecare materie, cuprinsă în chestionarul de examen. Fiecare răspuns corect la întrebările tip grilă primește 1 punct.

 (7) Evaluarea răspunsurilor la întrebările din chestionarul de examen se poate realiza și prin procesare electronică.

 Art. 10. **–** Se interzice candidaților să dețină asupra lor pe timpul desfășurării probelor de examen orice surse de informare și mijloace de comunicare, de orice fel, sub sancțiunea eliminării din examen pentru fraudă, conform dispozițiilor art. 12 alin. (6) de mai jos.

 Art. 11. **–** (1) Accesul candidaților în sălile de examen pentru susținerea probelor este permis numai pe baza unui act de identitate, până la ora stabilită de comisia de examen, cel mai târziu până la momentul deschiderii plicului în care se află tezele de examen.

 (2) În vederea elaborării lucrărilor scrise candidații folosesc numai cerneală sau pix cu pastă de culoare albastră/neagră. Dacă evaluarea lucrărilor se face electronic, în vederea rezolvării lucrărilor scrise candidații folosesc numai pix cu pastă de culoare neagră, distribuit la intrarea în sala de examen.

 (3) Candidații ocupă locurile în sălile de examen la probele scrise în ordine alfabetică. Fiecare candidat primește o teză de examen tipizată, cu ștampila comisiei de examen, pe care își scrie cu majuscule numele și prenumele și completează citeț celelalte date. Colțul tezei de examen va fi lipit și ștampilat la momentul predării lucrării, numai după ce persoanele care supraveghează sala de examinare au verificat identitatea candidaților și completarea corectă a tuturor datelor prevăzute și după ce responsabilii de sală au semnat în interiorul porțiunii care urmează a fi sigilată. Tezele de examen vor fi distribuite astfel încât în raport de așezarea în sală a candidaților să se excludă posibilitatea ca tezele de examen ale candidaților alăturați să fie aceleași.

 (4) Din momentul deschiderii plicului în care se află tezele de examen niciun candidat nu mai poate intra în sală și niciun candidat nu poate părăsi sala decât dacă predă lucrarea scrisă și semnează de predarea acesteia. Candidații care nu se află în sală în momentul deschiderii plicului pierd dreptul de a mai susține proba respectivă.

 (5) Pe toată durata desfășurării probei este interzisă părăsirea sălii de examen de către candidați. În cazuri excepționale, dacă un candidat solicită părăsirea temporară a sălii, el trebuie să fie însoțit de una dintre persoanele care supraveghează, până la înapoierea în sala de examen.

 (6) Niciun membru al comisiei de examen nu poate părăsi localul de examen și nu poate comunica în exterior conținutul subiectelor de examen până la încheierea probei scrise.

 Art. 12. **–** (1) Pe parcursul desfășurării probelor de examen membrii comisiei de examen și supraveghetorii de săli nu pot da candidaților indicații sau informații referitoare la rezolvarea testului și nu pot aduce modificări acestuia și baremului de evaluare și notare. Orice nelămurire legată de subiecte se soluționează numai de Comisia de elaborare a subiectelor.

 (2) În cazul în care unii candidați doresc să își transcrie lucrarea, fără să depășească timpul stabilit, primesc alte formulare tipizate. Acest lucru este consemnat de către supraveghetori în procesul-verbal de predare-primire a lucrărilor scrise. Colile folosite inițial se anulează pe loc de către supraveghetori, menționându-se pe ele "Anulat", se semnează de 2 supraveghetori și se păstrează în condițiile stabilite pentru lucrările scrise.

 (3) Fiecare candidat primește atâtea formulare tipizate câte îi sunt necesare.

 (4) La expirarea timpului acordat candidații predau lucrările sub semnătură în faza în care se află, fiind interzisă depășirea timpului stabilit potrivit art. 15 alin. (2). Ultimii 3 candidați rămân în sală până la predarea ultimei lucrări.

 (5) Toți candidații semnează, la momentul predării lucrărilor, în procesele-verbale de predare-primire a acestora.

 (6) Frauda atrage eliminarea imediată din examen. Se va considera ca fiind fraudă oricare dintre următoarele:

1. înscrierea numelui candidatului pe teza de examen în afara rubricii care se sigilează și orice alte semne distinctive care ar permite identificarea lucrării;
2. copierea de la alți candidați;
3. comunicarea, prin orice mijloace, cu persoane aflate în afara sau în interiorulsălii de examinare;
4. deținerea de tipărituri sau alte înscrisuri conținând surse de informare privind materia de examen, indiferent dacă acestea au fost sau nu utilizate în timpul examenului;
5. deținerea de mijloace electronice de comunicare sau de informare sau care permit comunicarea sau informarea, indiferent de natura acestora (telefoane mobile, PDA-uri, notebook-uri, ceasuri etc.) și indiferent dacă acestea au fost sau nu utilizate în timpul examenului;
6. înlocuirea lucrării scrise redactate la examen cu o lucrare pregătită anterior intrării la examen;
7. substituirea de persoană.

 (7) În cazurile prevăzute la alin. (6) de mai sus, frauda și modul de realizare a acesteia vor fi consemnate într-un proces verbal ce se va întocmi pe loc de către responsabilul de sală desemnat de către președintele de examen iar lucrarea se va anula cu mențiunea "Fraudă". Procesul-verbal va fi comunicat Comisiei de examen, care va elibera candidatului o copie, la cererea acestuia.

 (8) Pentru fiecare sală de examen se întocmește un proces-verbal, semnat de responsabilul de sală și de supraveghetori, cuprinzând numărul candidaților înscriși și prezenți precum și numele responsabilului de sală și al supraveghetorilor.

*SECȚIUNEA a 4-a*
***Barem. Corectare. Contestații. Rezultate finale.***

 Art. 13. **–** Baremul de evaluare și notare se afișează la sediul UNBR după încheierea probei. În termen de 24 de ore de la afișare candidații pot face contestații la barem, care se soluționează de către Comisia de examen, în plenul său, în cel mult 24 de ore de la expirarea termenului de contestare. Baremul stabilit în urma soluționării contestațiilor se publică la sediul UNBR.

Art. 14. **–** (1) Corectarea lucrărilor se face, numai după soluționarea tuturor contestațiilor privitoare la baremul afișat, separat, de către un membru ai Comisiei de examen, pentru fiecare dintre materiile de examinare. Corectarea și notarea lucrărilor se face cu respectarea baremelor de notare stabilite de redactorul subiectelor, ori de Comisia de examen, în plenul său, în caz de admitere a contestaților privind baremul de corectare.

 (2) Lucrările scrise se notează, pentru fiecare dintre materiile de examinare, cu note de la 1 la 10. Corectarea și notarea pe baza baremului se înregistrează în borderouri de notare separate, în care fiecare lucrare va figura cu un număr de identificare, aplicat înainte de începerea operațiunilor de corectare. Notarea fiecărei lucrări pe borderou se face de către fiecare corector. Borderoul va fi semnat de corector, pe fiecare pagină iar nota va fi evidențiată, corespunzător, pe borderou și consemnată, ca atare, sub semnătură, pe lucrarea scrisă corectată.

 (3) Pe timpul corectării, colțul lucrării nu se desigilează. Notele acordate se înscriu în borderou sub semnătura celor care le-au acordat și apoi pe lucrare, în rubrica specială a foii de concurs, sub semnătură, de către corectori. După ce toate lucrările scrise au fost corectate și notate, iar notele, înscrise pe lucrări, acestea se deschid în prezența președintelui comisiei de examen, iar notele finale se înregistrează imediat în borderourile de examen.

 (4) Mediile aritmetice vor fi calculate cu două zecimale.

 (5) Regulile prevăzute la alineatele (2) – (4) nu se aplică în cazul în care corectarea se face în sistem electronic.

 Art. 15. **–** Rezultatele examenului la probele scrise se afișează la sediul și pe site-ul UNBR, imediat după terminarea evaluării la toate materiile, cu menționarea datei și orei afișării. Afișarea se constată prin proces verbal semnat de Președintele comisiei de examen.

 Art. 16. **–** (1) Candidații pot contesta nota obținută la probele scrise. Contestația se depune la sediul UNBR în termen de maxim 24 de ore de la afișare. Contestațiile se pot înregistra și prin email sau fax.

 (2) Contestațiile se soluționează de către Comisia de examen în plenul său. Lucrările Comisiei încep în cel mult 24 de ore de la expirarea termenului prevăzut la alin. (1).

Art. 17. **–** (1) În vederea soluționării contestațiilor, lucrările scrise vor fi resigilate și renumerotate, fiind înscrise într-un borderou separat.

 (2) Decizia Comisiei de examen în plenul său este irevocabilă.

 (3) Nota acordată la contestații nu poate fi mai mică decât nota contestată.

 (4) Regulile prevăzute la alineatele (1) – (3) nu se aplică în cazul în care corectarea se face în sistem electronic, când, în vederea soluționării contestațiilor, tezele vor fi resigilate, renumerotate și reevaluate. Rezultatul reevaluării este irevocabil.

 Art. 18. **–** (1) După susținerea probei scrise, candidații vor susține proba orală, sub formă de colocviu, la materiile „Drept civil” și „Drept penal”.

 (2) Notarea se va face separat pentru fiecare materie. Nota va fi de la 1 la 10.

 Art. 19. **–** Nota obținută la examen este media aritmetica a notelor obținute la fiecare dintre probele de examen. La materiile „drept civil” și „drept penal”, la care se susține și examen oral, nota finală va fi compusă din media notelor obținute la ambele probe (scrise și orale).

 Art. 20. **–** (1) Lista cuprinzând rezultatele finale ale examenului se publică simultan la sediul și pe website-ul UNBR.

 (2) Pentru primirea în profesia de avocat candidatul trebuie să obțină cel puțin **media 7 (șapte)**, cu condiția ca la fiecare probă, scrisă sau orală, nota obținută să fie **cel puțin 6 (șase)****.**

SECȚIUNEA a 5-a
  ***Dispoziții finale***

 Art. 21. **–**  (1) Validarea examenului se va face de către Comisia Permanentă a UNBR.

 **(2)** Membrii Comisiei Permanente care au făcut parte din cadrul Comisiei de examen se vor abține de la vot.

 Art. 22. **–** Termenele prevăzute de prezentul regulament se calculează potrivit dispozițiilor art. 181 și 182 din Codul de procedură civilă.

 Art. 23. **–** Pentru cazurile în care prezentul regulament stipulează că un document urmează să fie afișat la sediul UNBR, anunțul se va afișa de îndată pe panoul de afișaj sau, după caz, pe/la ușa de intrare.

 Art. 24. **–** **(1)** Lucrările de examen ale candidaților precum și toate celelalte documente privind desfășurarea examenului se arhivează și se păstrează în arhiva UNBR pe o durată de doi ani.

 **(2)** În aceleași condiții se păstrează și un exemplar din dosarul de examen al candidaților admiși.

 Art. 25. **–** Prezentul regulament se completează cu dispozițiile privind examenul de admitere în profesia de avocat cuprinse în Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare și în Statutul profesiei de avocat, cu modificările și completările ulterioare.

 **ANEXA A**

*MODELUL CERERII DE ÎNSCRIERE LA EXAMEN*

*Nr. înregistrare ……….....*

*data ……………….*

**CERERE**

de înscriere pentru participarea la examenul de verificare a cunoștințelor

de drept românesc și de limbă română pentru avocații străini care

doresc să acorde consultanță juridică în dreptul românesc

Sesiunea ……………….. / anul ……

 **1.** Subsemnatul (numele, inițiala tatălui, prenumele) ................................................ fiul/fiica lui ..……….……….. și al …..……….…………, domiciliat în (str. nr. bl. sc. et. ap. jud. sect. localitate)…………………………………..…..........................................................., cod numeric personal......................................, legitimat prin .......……..…………… eliberat de .......……………….. telefon/fax: ………………………., e-mail: ………………............

solicit înscrierea la examenul de verificare a cunoștințelor de drept românesc și de limbă română pentru avocații străini care doresc să acorde consultanță juridică în dreptul românesc, sesiunea …………………………….

 **2.** Menționez că prin Avizul conform nr. ……/ anul ……, Comisia Permanentă a avizat înscrierea mea în Baroul ………………………………………..

 **3.** Declar pe propria răspundere, sub sancțiunea prevăzută de lege pentru declarații false, că nu mă aflu în nici unul dintre cazurile de nedemnitate prevăzute la art. 14 din Legea nr. 51/1995 pentru organizarea și exercitarea profesiei de avocat.

 **4.** Anexez alăturat, într-un exemplar, avizul conform sus menționat.

 **5.** Depun prezenta cerere într-un exemplar.

 Data …………..

 Semnătura………………..

**ANEXA B**

**TEMATICA DE EXAMEN**

Pentru pregătirea examenului pot fi cercetate orice izvoare bibliografice (cursuri universitare, tratate, monografii, comentarii, studii, articole, note etc.) în care sunt avute în vedere reglementările în materie intrate în vigoare până la data de ***31.12.2022***.

**I. ORGANIZAREA SI EXERCITAREA PROFESIEI DE AVOCAT.**

1. Principiile și regulile fundamentale ale exercitării profesiei de avocat.

2. Primirea în profesia de avocat.

3. Incompatibilități, interdicții și nedemnități privind profesia de avocat.

4. Activitatea profesională a avocatului.

5. Asistența judiciară.

6. Raporturile avocaților cu clienții.

7. Raporturile dintre avocați.

8. Formele de exercitare a profesiei de avocat.

9. Modalitățile de exercitare a profesiei de avocat.

10. Drepturile și îndatoririle avocaților.

11. Regulile de deontologie profesională ale exercitării profesiei de avocat.

12. Tabloul anual al avocaților.

13. Transferul, suspendarea și încetarea calității de avocat.

14. Răspunderea disciplinară a avocaților.

15. Pregătirea și perfecționarea profesională a avocaților.

16. Sistemul de asigurări sociale al avocaților.

17. Organele profesiei de avocat.

Pentru pregătirea examenului la disciplina „Organizarea si exercitarea profesiei de avocat” pot fi consultate cursuri universitare, manuale, tratate, monografii și orice altă documentație în care se tratează tematica menționată, precum și textele cuprinse în următoare acte:

1. Legea nr. 51/1995 pentru organizarea și exercitarea profesiei de avocat, republicată în Monitorul Oficial al României, partea I, nr. 440 din 24.05.2018, publicată pe site-ul UNBR ([www.unbr.ro](http://www.unbr.ro));

2. Statutul profesiei de avocat, publicat în Monitorul Oficial al României, partea I, nr. 898 din 19 decembrie 2011, cu modificările și completările ulterioare, publicat pe site-ul UNBR ([www.unbr.ro](http://www.unbr.ro));

3. Codul deontologic al avocaților din Uniunea Europeană, adoptat de Consiliul Barourilor din Uniunea Europeană (CCBE) în Sesiunea Plenară din 28 octombrie 1998 și modificat în Sesiunile Plenare din 28 noiembrie 1998 și 6 decembrie 2002, 19 mai 2006, publicat pe site-ul UNBR ([www.unbr.ro](http://www.unbr.ro));

4. Codul deontologic al avocatului român, adoptat prin Hotărârea Consiliului UNBR nr. 268/17 iunie 2017, publicat pe site-ul UNBR ([www.unbr.ro](http://www.unbr.ro)).

**II. DREPT CIVIL.**

**A. PARTEA SAU TEORIA GENERALĂ**

1. Aplicarea legii civile în timp, spațiu și asupra persoanelor. Aplicarea în timp a Codului civil din 2009.
2. Raportul juridic civil. Noțiune. Caractere. Structură (subiecte, conținut, obiect).
3. Actul juridic civil. Noțiune și clasificări. Condiții de validitate (capacitatea de a încheia acte juridice; consimțământul; obiectul; cauza actului juridic). Forma actului juridic. Modalitățile actului juridic civil (condiția, termenul și sarcina). Nulitatea actului juridic civil.
4. Prescripția extinctivă. Noțiune. Reglementare. Efectul prescripției extinctive. Domeniul de aplicare a prescripției extinctive. Termenele legale de prescripție. Cursul prescripției extinctive (începutul, suspendarea, întreruperea cursului prescripției și repunerea în termenul de prescripție).

**B. PERSOANELE**

1. Persoana fizică. Reglementare. Capacitatea civilă a persoanei fizice. Respectul datorat ființei umane și drepturilor ei inerente. Identificarea persoanei fizice. Ocrotirea persoanei fizice.
2. Persoana juridică. Noțiune. Reglementare. Elemente constitutive. Capacitatea civilă a persoanei juridice. Identificarea persoanei juridice. Înființarea, reorganizarea și încetarea persoanei juridice.

**C. DREPTURILE REALE PRINCIPALE**

1. Posesia ca stare de fapt protejată juridic. Noțiune. Reglementare. Conținut. Calitățile și viciile posesiei. Intervertirea precarității în posesie. Apărarea posesiei prin acțiuni posesorii. Efectele juridice ale posesiei.
2. Dreptul de proprietate privată. Definiție, conținut și caractere juridice. Regimul juridic al terenurilor și construcțiilor proprietate privată. Exproprierea pentru cauză de utilitate publică.
3. Dreptul de proprietate publică. Definiție. Titulari. Caractere juridice. Obiectele dreptului de proprietate publică. Exercitarea dreptului de proprietate publică (dreptul de administrare, dreptul de concesiune, dreptul real de folosință gratuită). Modurile de dobândire a dreptului de proprietate publică.
4. Dezmembrămintele dreptului de proprietate privată.
5. Modalitățile juridice ale dreptului de proprietate. Proprietatea comună (pe cote-părți și în devălmășie).
6. Modurile de dobândire a drepturilor reale principale. Accesiunea. Uzucapiunea. Posesia de bună-credință asupra bunurilor mobile.
7. Apărarea drepturilor reale principale. Acțiunea în revendicare. Acțiunea în grănițuire. Acțiunea confesorie.
8. Publicitatea imobiliară. Cărțile funciare.

**D. TEORIA GENERALĂ A OBLIGAȚIILOR**

1. Obligația civilă. Noțiune. Reglementare. Structură. Clasificări. Izvoarele obligațiilor conform noului Cod civil.
2. Contractul – izvor de obligații. Noțiune. Reglementare. Încheierea contractului. Negocierile precontractuale. Oferta și acceptarea. Efectele contractului între părți și față de terți. (Forța obligatorie a contractului. Relativitatea efectelor obligaționale ale contractului. Opozabilitatea contractului față de terți.) Consecințele neexecutării contractului (remediile neexecutării contractului): termenul suplimentar de executare, excepția de neexecutare, rezoluțiunea și rezilierea contractului, riscurile contractului. Cesiunea contractului.
3. Faptele juridice licite – izvoare de obligații. Gestiunea de afaceri. Plata nedatorată. Îmbogățirea fără justă cauză.
4. Faptele ilicite și celelalte fapte juridice extracontractuale cauzatoare de prejudiciu – izvoare de obligații civile (Răspunderea civilă delictuală). Noțiune. Reglementare. Funcții. Răspunderea civilă și răspunderea penală. Felurile răspunderii civile delictuale. Răspunderea pentru fapta proprie. Răspunderea pentru prejudiciile cauzate prin fapta altei persoane. Răspunderea pentru prejudiciile cauzate de lucruri în general, de animalele ce avem sub pază și de ruina edificiului. Efectele răspunderii civile delictuale (raportul obligațional delictual; principiile care guvernează repararea prejudiciului; repararea prejudiciului prin echivalent bănesc; repararea prejudiciilor corporale cauzate victimei imediate, precum și a prejudiciilor cauzate prin ricoșeu altor persoane).
5. Efectele obligațiilor. Executarea voluntară în natură a obligațiilor (plata). Executarea silită în natură a obligațiilor. Executarea indirectă sau prin echivalent bănesc a obligațiilor (daunele-interese).
6. Drepturile creditorului întemeiate pe gajul său general. Acțiunea oblică. Acțiunea pauliană. Acțiunile directe.
7. Modalitățile obligațiilor privitoare la subiectele și obiectul lor.
8. Dinamica obligațiilor. Cesiunea de creanță. Preluarea datoriei sau cesiunea de datorie. Novația.
9. Stingerea obligațiilor prin compensație și prin remitere de datorie.
10. Garanțiile obligațiilor. Fideiusiunea. Ipoteca. Gajul. Dreptul de retenție.

**E. CONTRACTE SPECIALE**

1. Contractul de vânzare.
2. Contractul de donație.
3. Contractul de locațiune.
4. Contractul de mandat.
5. Contractul de împrumut.
6. Contractul de asigurare.
7. Contractul de rentă viageră.
8. Contractul de întreținere.
9. Contractul de tranzacție.

**F. SUCCESIUNI**

1. Regulile generale ale moștenirii prevăzute în noul Cod civil. Caracterele juridice ale transmiterii moștenirii. Deschiderea moștenirii. Condițiile generale ale dreptului de a moșteni. Nedemnitatea succesorală.
2. Moștenirea legală. Moștenitorii legali și principiile devoluțiunii legale a moștenirii. Reprezentarea succesorală. Regulile speciale aplicabile diferitelor categorii de moștenitori legali. Drepturile succesorale ale soțului supraviețuitor.
3. Moștenirea testamentară. Reglementare. Testamentul (noțiune, caractere, condiții de validitate, forme, revocarea voluntară a testamentului). Legatul (clasificare, efectele legatului, ineficacitatea legatului). Dezmoștenirea. Execuțiunea testamentară. Rezerva succesorală, cotitatea disponibilă și reducțiunea liberalităților excesive. Raportul donațiilor și plata datoriilor moștenirii.
4. Transmisiunea moștenirii. Dreptul de opțiune succesorală. Acceptarea moștenirii. Renunțarea la moștenire. Sezina. Certificatul de moștenitor. Petiția de ereditate.
5. Indiviziunea succesorală. Partajul succesoral. Partajul de ascendent.

**III. DREPT PROCESUAL CIVIL**

1. Principii fundamentale ale procesului civil.

2. Competența. Competența materială. Determinarea competenței după valoarea obiectului. Competența teritorială. Delegarea instanței. Strămutarea. Excepția de necompetență. Conflictele de competență. Conexitatea și litispendența. Dispozițiile speciale privind competența.

3. Capacitatea procesuală, calitatea procesuală, formularea unei pretenții și interesul - condiții de exercitare a acțiunii civile.

4. Clasificarea acțiunilor civile.

5. Participanții la procesul civil. Compunerea și constituirea instanței. Incompatibilitatea. Coparticiparea procesuală. Intervenția voluntară și forțată a terților în procesul civil. Reprezentarea judiciară (convențională) a persoanelor fizice în procesul civil.

6. Forma cererilor. Citarea și comunicarea actelor de procedură. Nulitatea actelor de procedură.

7. Termenele procedurale. Noțiune. Clasificare. Mod de calcul. Durata termenelor procedurale. Decăderea. Repunerea în termen.

8. Cererea de chemare în judecată. Cuprins. Timbrare. Regularizarea cererii. Introducerea cererii și constituirea dosarului. Efectele cererii de chemare în judecată. Modificarea cererii.

9. Întâmpinarea și cererea reconvențională.

10. Măsurile asigurătorii. Sechestrul asigurător. Poprirea asiguratorie. Sechestrul judiciar.

11. Ședința de judecată. Încheierile. Excepțiile procesuale (fără excepția de neconstituționalitate). Probele (subiectul, obiectul și sarcina probei. Reguli comune privind admisibilitatea și administrarea probelor. Administrarea probelor de către avocați. Asigurarea probelor. Proba prin înscrisuri. Proba prin declarațiile martorilor. Mărturisirea. Expertiza. Prezumțiile). Suspendarea judecății. Perimarea. Actele procesuale de dispoziție ale părților (renunțarea, achiesarea, tranzacția).

12. Hotărârea judecătorească. Deliberarea și pronunțarea. Clasificarea hotărârilor. Termenul de grație. Cheltuielile de judecată. Efectele hotărârii. Executarea vremelnică. Îndreptarea, lămurirea și completarea hotărârii.

13. Căile extraordinare de atac de retractare. Contestația în anulare. Revizuirea.

14. Proceduri speciale. Procedura necontencioasă judiciară. Ordonanța președințială. Oferta de plată (oferta reală). Procedura împărțelii judiciare (partajul judiciar). Divorțul potrivit Noului Cod civil (art. 373-382) și Noului Cod de procedură civilă (art. 914-934). Procedura ordonanței de plată. Procedura cu privire la cererile de valoarea redusă.

15. Executarea silită potrivit Noului Cod de procedură civilă. Scopul și obiectul executării silite (art. 622-631). Titlul executoriu (art. 632-642). Instanța de executare (art. 650). Competența executorului judecătoresc (art. 651, art. 653 și art. 654). Cererea de executare silită și încuviințarea executării silite (art. 663-665). Contestația la executare (art. 711-719).

**IV. DREPT PENAL**

**A. PARTEA GENERALĂ**

I. Legea penală și limitele ei de aplicare

 1. Principii generale

 2. Aplicarea legii penale în timp

 3. Aplicarea legii penale în spațiu

II. Infracțiunea

 1. Dispoziții generale

 2. Cauzele justificative

 3. Cauzele de neimputabilitate

 4. Tentativa

 5. Unitatea și pluralitatea de infracțiuni

 6. Autorul și participanții

III. Pedepsele

 1. Categoriile pedepselor

 2. Pedepsele principale

 3. Pedeapsa accesorie și pedepsele complementare

 4. Calculul duratei pedepselor

 5. Individualizarea pedepselor

 a) dispoziții generale

 b) circumstanțele atenuante și circumstanțele agravante

 c) suspendarea executării pedepsei sub supraveghere

 d) liberarea condiționată

IV. Măsurile de siguranță

 1. Dispoziții generale (art. 107,108)

 2. Confiscarea specială (art. 112)

V. Minoritatea

VI. Răspunderea penală a persoanei juridice – dispoziții generale (art. 135 – 137), nu și celelalte dispoziții din titlul VI)

VII. Cauzele care înlătură răspunderea penală

VIII. Cauzele care înlătură sau modifică executarea pedepsei

IX. Cauzele care înlătură consecințele condamnării

X. Înțelesul unor termeni sau expresii în legea penală

**B. PARTEA SPECIALĂ**

I. Infracțiuni contra persoanei

 1. Infracțiuni contra vieții : art. 188, 189, 191, 192

 2. Infracțiuni contra integrității corporale sau sănătății: art. 193, 194, 195, 196.

 3. Infracțiuni săvârșite asupra unui membru de familie: art. 199, 200.

 4. Infracțiuni contra libertății persoanei: art. 205, 206, 207.

 5. Infracțiuni contra libertății și integrității sexuale: art. 218, art. 219, art. 220.

 6. Infracțiuni ce aduc atingere domiciliului și vieții private: art. 224, 225.

II. Infracțiuni contra patrimoniului

 1. Furtul: art. 228 – 232.

 2. Tâlhăria și pirateria: art. 233, 234, 236 și 237.

 3. Infracțiuni contra patrimoniului prin nesocotirea încrederii: art. 238, 242, 243, 244 și 248.

 4. Distrugerea și tulburarea de posesie: art. 253, 254, 255, 256.

III. Infracțiuni privind autoritatea și frontiera de stat

 1. Infracțiuni contra autorității: art. 257

IV. Infracțiuni contra înfăptuirii justiției

 Art. 266 – 270, art. 273, art. 279 – 281, art. 284 – 287.

V. Infracțiuni de corupție și de serviciu

 1. Infracțiuni de corupție: art. 289, 290, 291, 292.

 2. Infracțiuni de serviciu: art. 295, 296, 297, 298 și art. 308, 309.

VI. Infracțiuni de fals

 Falsuri în înscrisuri: art. 320, 321, 322, 323 și 326, 327.

VII. Infracțiuni care aduc atingere unor relații privind conviețuirea socială

 Infracțiuni contra familiei: art. 377, 378, 379.

**V. DREPT PROCESUAL PENAL**

**A. PARTEA GENERALĂ**

I. Principiile și limitele aplicării legii procesuale penale (art. 1 – 13)

II. Acțiunea penală și acțiunea civilă în procesul penal (art. 14 – 28)

III. Participanții în procesul penal (art. 29 – 96)

IV. Probele, mijloacele de probă și procedeele probatorii

 1. Reguli generale (art. 97 – 103)

 2. Audierea persoanelor (art. 104 – 124 și art. 131) - fără dispozițiile din secțiunea privind protecția martorilor

 3. Percheziția domiciliară (art. 157 – 164)

 4. Expertiza și constatarea (numai art. 172-1811)

 5. Cercetarea locului faptei și reconstituirea (art. 192 – 195)

V. Măsurile preventive și alte măsuri procesuale

 1. Măsurile preventive (art. 202 – 244)

 2. Măsurile asigurătorii, restituirea lucrurilor și restabilirea situației anterioare săvârșirii infracțiunii (art. 249 – 252 și 253 – 256) - fără dispozițiile art. 2521 – 2524

VI. Acte procesuale și procedurale comune

 1. Citarea, comunicarea actelor procedurale și mandatul de aducere (art. 257 – 267)

 2. Termenele (art. 268 – 271)

 3. Nulitățile (art. 280 – 282)

**B. PARTEA SPECIALĂ**

I. Urmărirea penală (art. 285 – 341)

II. Camera preliminară (art. 342 – 348)

III. Judecata

 1. Dispoziții generale (art. 349 – 370)

 2. Judecata în primă instanță (art. 371 – 407)

 3. Apelul (art. 408 – 425)

 4. Contestația (art. 4251)

 5. Contestația în anulare (art. 426 – 432)

IV. Proceduri speciale

 1. Acordul de recunoaștere a vinovăției (art. 478 – 488)

 2. Procedura în cauzele cu infractori minori (art. 504 – 520)

 3. Procedura reabilitării (art. 527 – 537)

V. Executarea hotărârilor penale

 Dispoziții generale: art. 550-554 (fără celelalte dispoziții din Titlul V).